Tot ceea ce trebuie să faceți este să contactați asiguratorul pentru ca numele dumneavoastră să fie trecut pe polița existentă. Polița PAD rămâne valabilă și în cazul în care ați cumpărat o locuință prin credit bancar și apelați la o refinanțare.
Legea 115/2023 privitoare la asigurarea obligatorie a locuințelor împotriva cutremurelor, alunecărilor de teren și inundațiilor aduce modificări importante legate de valabilitatea poliței PAD și proprietarul acesteia în cazul vânzării unei locuințe sau a refinanțării unui credit ipotecar.
De exemplu, la vânzarea unei locuințe asigurate, beneficiarul asigurării devine automat noul proprietar al acesteia.
"În situația schimbării proprietarului unei locuințe care este asigurată obligatoriu și pentru care prima de asigurare a fost achitată integral, contractul PAD rămâne valabil până la data trecută în contract, beneficiarul asigurării fiind noul proprietar", se arată în articolul 9 din Legea 115/2023.
"Dacă ai cumpărat o locuință şi vechiul proprietar avea deja asigurare, aceasta rămâne valabilă. Trebuie doar să te adresezi broker-ului, agentului, asigurătorului care a emis polița, să soliciți schimbarea asiguratului pe poliță", a declarat Rodica Brătescu, manager distribuţie PAID.
Un alt aspect important se referă la valabilitatea poliţei PAD în cazul refinanţări unui credit ipotecar.
"Dacă aţi achiziționat o locuință cu credit ipotecar de la bancă și doriți să faceți o refinanțare, polița PAD rămâne valabilă. Vă puteți adresa broker-ului sau agentului cu care ați emis această poliță pentru a vă emite un supliment de modificare a băncii", a explicat Bianca Malnasanu, distribuţie PAID.
Contractul PAD poate fi emis, cu acordul părților, și pentru perioade mai mari de 12 luni. Astfel, locuințele pot fi asigurate și pe cinci sau zece ani, de exemplu, cu plata anuală a primei de asigurare. Un mare avantaj îl vor avea proprietarii cu credite bancare făcute pe 30-35 de ani.
Gradul de cuprindere al asigurărilor obligatorii de locuinţă este de puţin peste 20%, deşi fondul locativ din ţara noastră numără aproape 10 milioane de locuinţe.